

Forord

Der findes øjeblikke, hvor verden åbner sig som et frø i sollys. Hvor et barn – uanset krop, rytme eller udfordring – får lov at være alt det, fantasien kan bære. Hvor søskende bliver magikere, der med et blik eller en hånd i ryggen gør plads til nye eventyr.

‘Rumle er frøkonge for en dag’ er født af sådan et øjeblik.

Det er ikke en fortælling, der glemmer virkeligheden. Den ved, at livet med handicap kan være tungt, krævende, uretfærdigt. Men den ved også, at børn bærer en kraft, som ingen diagnose kan dæmpe: evnen til at drømme sig fri, lege sig større, se styrker i det skæve og smukke i det anderledes.

Her får børn lov at være helte i deres egen historie.

Her får søskende lov at være dem, der åbner dørene til nye verdener.

Her får forskellighed lov at blomstre – ikke som en begrænsning, men som en mulighed.

Dette er en bog om at turde se med hjertet først.

Om at lade fantasien gå forrest.

Om at opdage, at selv den mindste frøkonges drøm kan få verden til at vokse.

Velkommen til Rumles univers.

Et sted, hvor alt kan spire.

Rumle er 4 år og fuld af fart. Han elsker spaghetti med parmesan, så meget at han næsten kan spise en hel tallerken selv. Når han leger vilde lege med far, griner han så meget, at hans kinder bliver helt røde.

Han spurter afsted i sin gåvogn, så håret blafrer, og når han rider, sidder han rank som en lille ridder på eventyr. Musik og computerspil kan trylle ham helt stille et øjeblik, men kun lige indtil han får et nyt grineflip.

Og på varme sommerdage findes der næsten ikke noget bedre end chokoladeis fra isboden. Den får Rumle til at smile helt ned i maven.

Marie er 8 år og storesøster med stort S. Efter sommerferien er hun begyndt i 2. klasse, og hun bærer sin skoletaske som en, der er klar til nye eventyr.

Hun elsker musik, så meget at hun selv spiller violin. Når hun stryger buen hen over strengene, lyder det som små historier, hun fortæller uden ord. Naturen er hendes andet yndlingssted. Hun drømmer om Lapland, hvor hun kan køre på hundeslæde gennem sneen og måske få øje på den hemmelighedsfulde lapugle.

Og så er der fredagsslikket. Marie vælger altid det sure, for hun synes, det prikker så sjovt på tungen, at hun næsten må fnise.

Marie er en pige med drømme, musik i fingrene og eventyr i hjertet.

Rumle og Marie elsker at lege. De leger så meget, at selv deres skygger nogle gange bliver trætte og må sætte sig ned. Og allermest elsker de at klæde sig ud sammen. Når de gør det, kan de være alt fra brølende løver til små, fnisende feer.

Fastelavn nærmer sig, og de to søskende skal finde de mest fantastiske kostumer i hele universet. De plejer at lave dem selv af ting fra den store ”klæd-ud-kasse”. Der ligger både tryllestave, kapper, fjollede briller og en hat, der engang sagde “bøh”, hver gang nogen rørte den.

Men i år… åh nej. Kassen er helt umulig. Den er fuld af ting, men ikke de rigtige ting. Tryllestavene virker kun om tirsdagen, kapperne er blevet krøllede som rosiner, og hatten er stoppet med at nyse.

Rumle sukker. Marie sukker. Selv kassen sukker lidt.

Så nu må de tænke store tanker. Rigtigt store. Tanker så store, at de næsten kan mærke dem boble som sodavand i hovedet. For hvis de ikke kan finde et kostume… ja, så må de jo opfinde et. Måske et kostume, der kan flyve. Eller glitre. Eller sige “mjav!” når man hopper.

Marie havde bestemt sig. Hun skulle være stork til fastelavn. Ikke bare lidt. Ikke bare måske. Nej, hun havde vidst det i et helt år. Et helt år! Det er næsten længere end en storks ben, hvis man spørger Marie.

Ikke langt fra Maries hus ligger der nemlig en storkerede helt oppe på et hustag. Og hvis man er rigtig, rigtig heldig – og Marie er næsten altid heldig – kan man se et storkepar stå deroppe og knebrer med næbbene, som om de fortæller hemmelige storkevittigheder. Marie har selv set dem.

Men hvad med Rumle?

Det er et stort fastelavns-mysterium. Et kæmpe “hvad-i-alverdenskal-han-være”-problem.

Marie og Rumle tænker så hårdt, at man næsten kan høre det: ”gruble, gruble, gruble…”

Rumle kan ikke være superhelt igen. Det var han sidste år. Og året før.

Hvis han bliver superhelt én gang til, risikerer han at få permanent kappe og aldrig kunne sidde ordentligt i en stol igen.

Selvom… han faktisk stadig er en lille hverdags-superhelt. Han redder for eksempel tit fars nøgler ved at gemme dem så godt, at ingen nogensinde finder dem igen. Det er da en slags superkraft.

Men hvad skal han være i år?

Det er spørgsmålet, der svæver i luften som en storkefjer, der ikke helt kan beslutte sig for, hvor den vil lande.


[image: ]


Marie kommer trippende ud i køkkenet med Rumle i hånden. "Mor, vi vil gerne finde et kostume til Rumle. Vi synes, det kunne være sjovt, hvis han også er et dyr, når nu jeg er stork," siger hun ivrigt.

Rumle fniser, mens Marie hjælper ham hen til køkkenbordet. De tre sætter sig tæt sammen og bladrer i en stor stak reklamer fyldt med farverige fastelavnskostumer.

"Jo, det kan vi godt," siger mor og smiler. "Men vi skal huske, at kostumet skal være nemt for Rumle at komme rundt i. I leger jo bedst klæd-ud, når han suser rundt i gåvognen eller på rullebrættet. Derfor må kostumet ikke være alt for langt, for så sidder det fast i hjulene."

Hun griner og tilføjer: "Det har vi prøvet før. Kan du huske det? Vi måtte klippe halvdelen af troldmandskappen af for at få den fri."

Marie fniser, Rumle klukker, og reklamerne bliver vendt endnu hurtigere. Eventyret om det perfekte kostume er i fuld gang.

De finder computeren frem og klikker rundt mellem alle billederne.

Abe? Nej, den ser forkølet ud.

Løve? Nej, alt for brølende.

Haj? Nej, den har alt for mange tænder.

Tiger? Nej, dens striber driller.

Elefant? Nej, den er alt for stor og alt for grå.

“Det duer ikke,”. Rumle og ryster på hovedet.

“Det må ikke have knapper,” siger Marie. “Det er alt for bøvlet.”

“Og det må ikke være for tykt,” siger mor. “Så bliver Rumle jo til en svedig pandekage.”

Rumle fniser.

“Og det skal kunne tages over hovedet,” siger Marie. “Og det må ikke være for langt… eller for kort. Det skal være lige tilpas.”

De tænker.

Og tænker.

Og tænker så længe, at det næsten





























































































Den automatiserede analyse af et værk med henblik på at indhente oplysninger, især om mønstre, tendenser og sammenhænge ("Text and Datamining") er forbudt.

